গত বৃহস্পতিবার সরেজমিনে গিয়ে দেখা যায়, উপজেলার ভাগ্যকুল ইউনিয়নের মধ্য কামারগাঁওয়ের নার্সিং ইনস্টিটিউটের কাছে খালপারের সরকারি রাস্তার ওপর অবৈধভাবে গড়ে তোলা হয়েছে একাধিক গরুর খামার। পাশাপাশি কয়েকটি বাড়ির খামার থেকে বর্জ্য ফেলা হচ্ছে রাস্তার পাশে। পাকা রাস্তাটির পাশেই একটি সরকারি গভীর নলকূপ। নলকূপের চারদিকে বর্জ্যের নোংরা-ময়লা পানি জমে রয়েছে। নলকূপের দুর্গন্ধযুক্ত পানি পান করায় গ্রামের শতাধিক পরিবার স্বাস্থ্যঝুঁকিতে আছে। এ ছাড়া খামারিরা পাকা রাস্তা কেটে ড্রেন করে তাদের খামারের যাবতীয় ময়লা-আবর্জনা নামাচ্ছে।